নিঃসন্দেহে সিন্ধু-সভ্যতার ধর্মবিশ্বাস মাতৃ-প্রধান, অন্যদিকে বৈদিক ধর্মবিশ্বাস পুরুষপ্রধান। ‘তাই বৈদিক দেবলোকে দেবী-মাহাত্ম্য নেহাতই গৌণ– দেবীরা সংখ্যায় নগন্য, গৌরবে অকিঞ্চিৎ। এ মন্তব্যে একমাত্র আপাত ব্যতিক্রম প্রাচীন পূজনীয়া ঊষা। কিন্তু তাঁর নজির থেকেও বৈদিক ধর্মবিশ্বাসে কোনোরকম দেবী-মাহাত্ম্য নিঃসংশয়ে প্রমাণিত হয় না। কেন না এ বিষয়ে সংশয়ের অবকাশ নেই যে ঋগ্বেদের অন্তত স্থান বিশেষে পুরুষ প্রধান-বৈদিক দেবলোকের নায়ক ইন্দ্র ওই ঊষাকে আক্রমণ ও বিধ্বস্ত করছেন এবং পারিপার্শ্বিক সাক্ষ্য থেকে অনুমিত হয় এক্ষেত্রে ঊষা হলেন প্রাচীন সিন্ধু-সভ্যতার মাতৃদেবীই। অতএব অনুমান হয়, সিন্ধু সভ্যতার নগরগুলি যেমন বৈদিক আক্রমণে বিধ্বস্ত হয়েছিল সম্ভবত সেই ভাবেই পুরুষ-প্রধান ধর্মবিশ্বাসের পক্ষ থেকে সিন্ধু-সভ্যতার প্রাচীন মাতৃপ্রধান ধর্মবিশ্বাসকে ধূলিস্যাৎ করার আয়োজন হয়েছিল। বৈদিক কবিদের কল্পনায় তাই ইন্দ্র-আক্রমণে ঊষার শকট চূর্ণ হচ্ছে এবং ভীতা ঊষা বিপাশার তীরে পলায়ন করছেন।’- (দেবীপ্রসাদ/ ভারতীয় দর্শন, পৃষ্ঠা-৬৯)